Lars Løkke Rasmussen (M), 2025-04-11:
Tak for det, og tak for en god debat – første halvleg; for det er jo rigtigt, at det er beslutningsforslaget, vi behandler her, og så kommer der et lovforslag efterfølgende.
Det har været interessant at lytte til, og jeg overdriver vel ikke, hvis jeg siger, at de sidste timers debat her efterviser, at der er en del holdninger på spil, for og imod, nuancer og perspektiver, og det kan jeg sådan set godt forstå.
Jeg kan sådan set også godt forstå dem, der intuitivt sætter en slags spørgsmålstegn ved, om det havde været rigtigere at behandle et forslag, der giver USA større frihedsgrader i Danmark med alt det, der sker omkring os for tiden, på et andet tidspunkt.
Det kan jeg da sådan set godt forstå, men det er jo altså vores opgave lige at holde hovedet koldt her uden at være naive.
Hvad handler det her om?
Det her forslag handler om Danmark og danskernes sikkerhed – noget, vi skal have for øje i alle de beslutninger, vi træffer for tiden, og det er præcis det, vi gør med forslaget her, også med timingen, som nogen sætter spørgsmålstegn ved.
Jeg minder bare om, at den her aftale er indgået i december 2023, og så er det fremgået af det lovkatalog, som regeringen lagde frem ved begyndelsen af det her folketingsår, at regeringen agtede at søge den her aftale implementeret i folketingsåret 2024-25.
Der må man lige reflektere lidt over, at hvis vi afveg fra den køreplan, som er fuldstændig transparent, hvad er det så for et signal, vi sender?
NATO har sammen med USA udgjort hjørnestenen for Danmarks sikkerhed siden anden verdenskrig, og uden USA havde anden verdenskrig nok også haft et andet udfald.
Danmark har stået skulder ved skulder i verdens brændpunkter med USA i mere end 30 år, og det er ultimativt stadig sådan, som flere ordførere også har understreget det, at det er USA, der sikrer NATO's og Europas og dermed også Danmarks sikkerhed.
Derfor ønsker regeringen på ingen måder at vende USA ryggen.
Tværtimod ønsker vi at agere på en måde, hvor vi også undgår, at de skulle finde på at gøre det samme i forhold til os, altså vende os ryggen.
På det konkrete plan er tanken, at det skal være lettere for USA at deployere tropper og opbevare militært udstyr i Danmark, så vi kan reducere vores responstider og bidrage til NATO's afskrækkelse og forsvar i Europa.
Det er også derfor, når nu nogen har så travlt med lige at hive enkeltsætninger frem og stirre sig blinde på dem, at den her aftale med fordel også kan læses i en kontekst.
Præamblen til aftalen, det, at den supplerer, hvad der allerede findes, bygger jo sådan set oven på et aktivt amerikansk medlemskab af NATO, og aftalen giver så på den baggrund amerikanske styrker adgang til på forhånd aftalte militære områder i Danmark, aktuelt flyvestationerne i Karup, Skrydstrup og Aalborg.
Hvis det skal være noget andet og mere end det på et tidspunkt, skal det jo forhandles.
Og ja, på den måde er aftalen selvfølgelig et historisk skridt væk fra danske politik fra 1953 om ikke at tillade permanent tilstedeværelse af udenlandske tropper på dansk jord.
Det er den, men det betyder omvendt jo ikke, som det lyder fra visse kanter, at der snart vil marchere tusindvis af amerikanske soldater rundt i jyske landsbyer.
På et mere overordnet plan vil forslaget også være med til at modvirke det, der er talt og skrevet så meget om den sidste tid, nemlig risikoen for og scenariet om, at USA skulle finde på at trække sig fra Europa og koncentrere sig mere og mere om sig selv i stedet.
Det har vi ingen interesse i.
Vi ønsker det modsatte.
Det er jo også de signaler, der trods alt udsendes fra USA, senest af den amerikanske udenrigsminister i forbindelse med NATO-udenrigsministermødet her for nylig.
Og det er jo også baggrunden for, at flere af vores nabolande i Norden og i Baltikum har indgået lignende aftaler gennem de seneste år, senest Finland og Sverige.
Samlet understøtter aftalerne det amerikanske forsvars adgang til Europa, og dermed styrker vi NATO's kollektive afskrækkelse og forsvarsevne, og det er ikke kun positivt for Danmarks og Europas sikkerhed, det er også vigtigt af hensyn til transatlantisk sikkerhed.